Schlans in onn suenter la bova. La vita ha cuntinuà.

Da Rafael Camenisch

Dus umens lavuran vid in tetg dad ina pitschna baracca sper il lieu, nua che la bova è ida a val avant in onn. Gist sur els sesa in dunna sin ina sutga en il sulegl - avant in onn steva là anc in bajetg. "Sche nus avessan tema, fissan nus i davent", dian in um ed ina dunna pensiunads. A Schlans vesi anc or be per part sco avant las malauras dal november passà.

"Nus nun essan betg pli nauschs che auters. Cura la natira lavura, na san ins simplamain far nagut." Ils consorts che possedan ina chasa al tagl dal vitg che la bova ha stgaffì, pledan da cletg in onn pli tard - da cletg che la bova na saja betg vegnida la notg, da cletg ch'ella saja vegnida ina sonda cur che la giuventetgna era en il vitg. E sa chapescha dal cletg che nagin na saja vegnì blessà. Suenter il "pertge" da la bova n'hajan eIs betg dumandà. "Pertge bain sa dumandar?" Ils consorts, che na vulan betg numnar lur nums, n'han pliras uras betg savì sche lur figl saja vegnì tschiffà da la bova.

Lezza era penetrada en lur chasa, aveva emplenì las chombras en l'emprima auzada e parts dal plaunterren cun lozza e merda inpenetrabla. Entras l'isch davos èn els extrads da la chasa - ed èn pli tard sgulads cun il helicopter da Marcus Levy a Breil.

Solidaritad - ed ils gaffers
Ils maletgs dal vitg separà en duas parts han ins pudì vesair il november 2002 grazia a Tele Südostschweiz e CNN enfin Hongkong. Marcus Levy, il "Heli-Engel", sco il Blick l'ha titulà, ed Albert Pfister han survegnì il premi dal public dal "Prix Courage". Il pievel svizzer è sa mussà solidars cun la pitschna vischnanca en la Surselva ed ha regalà plirs milliuns francs per las lavurs da reconstrucziun.
Ma Schlans ha er survegnì visitas da nundumbraivlas persunas - che vulevan gidar, ma era da gaffers. "Sch'ins survegn daners dal pievel, ston ins er acceptar che la glieud vegn per part be per guardar", è il facit dad in um en ils sessanta. EI auza las spadas per dir che quai saja halt uschia. Tranter ils visitaders è dentant er il cusseglier federal Samuel Schmid sa chattà. Sia visita han ils abitants da Schlans apprezià zunt fitg. Er la lavur dal militar e da la protecziun civila.

Anc blera lavur
Ma malgrà la gronda lavur prestada durant in onn vegni anc a cuzzar ditg enfin che Schlans vesa puspè or sco avant. La via che maina da Trun en il vitg da Schlans inclusiv ina nova punt vegn probablamain ad esser finida pir en dus onns. Ils custs: set milliuns francs. Ed er il nov letg dal flum che la bova ha stgaffì - igl è numnadamain betg stà uschia che la bova è vegnida a val en il letg dal flum - è anc in bun mument betg a fin. Sur il vitg vegn lavurà vid rempars da betun: Els duain procurar ch'i na dettia betg ina secunda bova permez atras il vitg.

Effects positivs
"Cordiala gratulaziun ad Albert Pfister e Marcus Levy", statti scrit sin ina tabla davant l'ustria Alpina amez il vitg. En l'intern chattan ins in document da Radio Grischa che penda vid la paraid ed attesta che l’emettur haja rimnà 80'000 francs per Schlans. 
"Bain, las malauras han la fin finala er purtà bleras chaussas positivas a nus", di l'ustiera da I'Alpina. Ella numna la relaziun tranter ils abitants da Schlans, l'agid da glieud da dapertut e chaussas sco la homepage ch'insatgi ha sponsurà spontanamain a la pitschna vischnanca.

E sch'i daratga ussa?
L'onn passà avevi daratgà trais dis e trais notgs avant che la bova era vegnida a val. Quest onn n'hai betg pluvì uschè bler ed uschè fitg. Ma nun han ils abitants tema che la bova vegnia anc ina giada - e chaschunia questa giada ina pli gronda devastaziun? In um che abita sper la baselgia e scua gist in plaz davant sia chasa: "Schlans nun è betg territori tipic per bovas. E l'onn passà era bler pli bletsch che normalmain." Er ils consorts nun han betg tema: "Sche nus avessan tema, fissan nus i davent da Schlans ad abitar."